Welwillendheid in Suid-Afrika verstom Winterhoop-span | Netwerk24
21 Julie 2019 20:14
“Ons was weer eens verstom oor die hoeveelheid welwillendheid wat daar in ons land heers,” sê Johan Krige, waarnemende uitvoerende hoof van MES (Mould Empower Serve).
MES, wat takke in Johannesburg, Kempton Park, Kaapstad en Port Elizabeth het, was saam met PEN (Participate Empower Navigate) in Pretoria, die Denis Hurley-sentrum in Durban en Torings van Hoop in Bloemfontein vennote in die veldtog.
Met die veldtog, wat van 1 tot 30 Junie plaasgevind het, is mense aangemoedig om komberse, warm klere en nie-bederfbare kos by spe­siale aflaaipunte af te laai, van waar dit aan hawelose mense uitgedeel is.
“Daar was vanjaar meer as 150 versamelpunte landwyd.
“Ons het 2 473 komberse, 2 780 inkopiesakke gevul met klere, 852 inkopiesakke gevul met kruideniersware en 1 612 musse ingesamel. Daarbenewens is skuiling aan 7 573 mense verskaf en is ons bankrekening om haweloses te help byna R220 000 sterker.
“Die veldtog het vir seker baie mense se harte aangeraak en as span kon ons werklik ’n verskil maak met elke uitreik en skenking aan die mense wat dit die nodigste het.”
Besoek die projek se webblad, Facebook-blad of Instagram-rekening vir suksesverhale.
Meer oor: Winterhoop-Veldtog | Beeld